《师吉甫探梅二首》
宋代·郭印

吏涂牛马走，未老颜色槁。
归来隐木坰，富贵轻毫杪。
前村梅树芳，点萼红犹小。
问讯疏篱边，侧听迎春鸟。
春工有先驰，一浣忧心悄。
寒梢未粘玉，攀折嫌太早。
吹香定重来，宿留严冬后。
明朝韶景妍，更不齿花柳。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。